เกิดวาตภัยในพื้นที่ 13 จังหวัด ปัจจุบันสถานการณ์คลี่คลายแล้วทุกจังหวัด พร้อมเร่งสำรวจความเสียหายและช่วยผู้ประสบภัยโดยด่วน
เกิดวาตภัยในพื้นที่ 13 จังหวัด ปัจจุบันสถานการณ์คลี่คลายแล้วทุกจังหวัด พร้อมเร่งสำรวจความเสียหายและช่วยผู้ประสบภัยโดยด่วนนายมณฑล สุดประเสริฐ อธิบดีกรมป้องกันและบรรเทาสาธารณภัย (ปภ.) เปิดเผยว่า จากอิทธิพลบริเวณความกดอากาศสูงจากสาธารณรัฐประชาชนจีนแผ่ลงมาปกคลุมภาคตะวันออกเฉียงเหนือและทะเลจีนใต้ ประกอบกับลมใต้และลมตะวันออกเฉียงใต้พัดนำความชื้นจากทะเลจีนใต้เข้าปกคลุมภาคตะวันออกเฉียงเหนือ ภาคตะวันออก ภาคกลาง และภาคเหนือตอนล่าง ทำให้ในช่วงวันที่ 1 เมษายนที่ผ่านมาถึงปัจจุบัน ประเทศไทยมีพื้นที่ได้รับผลกระทบจากพายุฝนฟ้าคะนองและลมกระโชกแรง 13 จังหวัด ได้แก่ พิจิตร เพชรบูรณ์ เลย สกลนคร ขอนแก่น มุกดาหาร ชัยภูมิ นครราชสีมา ศรีสะเกษ นครสวรรค์ ลพบุรี ปราจีนบุรี และตราด รวม 27 อำเภอ 56 ตำบล 117 หมู่บ้าน บ้านเรือนประชาชนได้รับความเสียหาย 885 หลังคาเรือน ปัจจุบันสถานการณ์คลี่คลายแล้วทุกจังหวัด ปภ.ได้ร่วมกับหน่วยทหาร จังหวัด และหน่วยงานที่เกี่ยวข้อง เร่งสำรวจความเสียหายและให้การช่วยเหลือผู้ประสบภัยในเบื้องต้นแล้ว รวมถึงจัดเจ้าหน้าที่สำรวจและประเมินความเสียหายเพื่อดำเนินการช่วยเหลือตามระเบียบกระทรวงการคลังฯ ต่อไป ทั้งนี้ ประชาชนที่ได้รับความเดือดร้อนจากสถานการณ์ภัยสามารถติดต่อขอความช่วยเหลือได้โดยด่วนทางสายด่วนนิรภัย 1784 ตลอด 24 ชั่วโมง